ישי גולן

ישי גולן (נולד ב-22 בנובמבר 1973) הוא שחקן ישראלי, זוכה פרס האקדמיה לטלוויזיה. גולן גדל עד גיל שש בטורונטו שבקנדה ובהמשך ברמת גן. הוריו התגרשו כשהיה בן 14, ואמו נישאה בשנית וחזרה בתשובה. לגולן שני אחים. קריירת המשחק של גולן החלה ב-1990 כשהשתתף לראשונה בסרט "דרך הנשר" בבימויו של אורי ברבש לצד אלי דנקר ונורית גלרון. את לימודי התיכון עשה גולן בתיכון תלמה ילין. את שירותו הצבאי עשה גולן בתיאטרון צה"ל, ובמהלך שירותו השתתף בשני סרטים נוספים, "חסד מופלא" ו"מנת יתר". לאחר שחרורו מצה"ל נסע ללמוד באקדמיה למוזיקה ואמנות הדרמה בלונדון, וב-1996 גילם את דמותו של אורי גלר בסרט קולנוע אודותיו בבימויו של קן ראסל. ב-2001 גילם את ינון בסרט "שדה מוקשים", סרט קולנוע חרדי שיצרו מוטי גל ושוקי בן פורת. סרטים נוספים בהם השתתף בהמשך היו הסרט הקצר "מבצע YY"‏ (2000), "שישה מיליון רסיסים" (2000), "הטנגו של רשבסקי" (2003) "חיי אהבה" (2007) ו"היו לילות" (2010). כן גילם מספר תפקידי משנה בסרטי קולנוע אמריקאיים שצולמו בישראל. ב-2011 שיחק בסרטה של נועה אהרוני "עד סוף הקיץ". כעבור שנה שיחק בסרט "הנותנת" גילם את התפקיד הראשי לצדה של הגר בן אשר, שגם ביימה את הסרט, והופיע בסצנות נועזות. בשנת 2016 שיחק בסרטה של מיכל בת-אדם "הדרך לאן". תוכנית הטלוויזיה הראשונה בה השתתף גולן הייתה "זהב של שוטים" (1994), בהמשך השתתף גם ב"סיטון" (1995), וב-1999 גילם בסדרה "טירונות" את דמותו של תומר, חייל שמתאהב בקצינת הקליעה ז'ניה. ב-2003 השתתף בטלנובלה "אהבה מעבר לפינה" בתפקיד עודד. ב-2007 השתתף בסדרות "האי" בתפקיד מקס ו"לא הבטחתי לך" בתפקיד איתי. בשנים 2008–2009 הנחה את תוכנית הטלוויזיה "כל העולם שוק", תוכנית בשפה האנגלית שהופקה על ידי ענני תקשורת ומיועדת לערוצי הלוויין מחוץ לישראל. בתוכנית גילם מטייל שמטייל בשווקים שונים ברחבי העולם. בכל פרק הוא ראיין סוחרים מקומיים בשוק. בשנת 2010 השתתף בצילומים לסרט עצמאי בשם "קטופה" עם רועי הכהן. מאוחר יותר באותה השנה שיחק באחד מהתפקידים הראשיים בסדרת הדרמה "חטופים", בתפקיד אורי החוזר לביתו לאחר 17 שנים בשבי האויב. על תפקידו בסדרה זכה בפרס האקדמיה לטלוויזיה בקטגוריית השחקן הטוב ביותר בסדרת דרמה. בשנת 2008 שיחק בתפקיד ביט בסרט הפלסטיני מלח הים הזה שביימה אן-מרי ג'אסיר. ב-2010 גולן (יחד עם יוצרי תיאטרון נוספים) הודיע למנכ"לי התיאטראות שהוא מסרב להופיע באריאל. בבחירות לכנסת בשנת 2013 הביע תמיכה מוצהרת במפלגת "דעם".. באותה שנה גילם את דמותו של מונרו פיין בסדרת הטלוויזיה "אלטלנה". ב-2012 שיחק בטלנובלה "תנוחי", שם שב לשחק עם יעל גרובגלס, איתה שיחק ב"האי". בשנים 2012—2013 הנחה את תוכנית התיירות דוברת-האנגלית "Street Food Around The World"(אנ') ששודרה גם בערוץ נשיונל ג'יאוגרפיק העולמי, שעוסקת באוכל רחוב ברחבי תבל. באותה השנה גם השתתף בסדרת הנוער "אליפים" בתפקיד אבא של נעם אמסלם, עבריין ועד מדינה. בשנת 2015 שיחק בסדרה "כפולים" וגילם את דמותו של בן רפאל, כימאי ישראלי המואשם במעורבות בפרשיית ריגול בינלאומית ובחטיפתו של שר הביטחון האיראני בעת ביקורו במוסקבה. גולן השתתף גם במחזות תיאטרון. הוא היה בין מקימי קבוצת התיאטרון של צוותא, וגילם את התפקידים הראשיים במחזות "ג'ונגול" ו"פחד קהל" שהוצגו בו. הוא גילם תפקידים ראשיים במחזות "הנאהבים והנעימים" ו"הנסיגה ממוסקבה", "מסילה לדמשק" של תיאטרון הבימה ו"ילדים חורגים לאלוהים" של תיאטרון באר שבע. כן השתתף במחזות "גג שקוף", "ביאנקה" ו"אז בפראג" של תיאטרון בית ליסין ,"קן הקוקייה" בתיאטרון הבימה, "כולם היו בני" בהפקת התיאטרון הקאמרי בשיתוף עם תיאטרון חיפה ו"לשם ובחזרה" בתיאטרון העברי. השתתף גם בהצגה "4.48 פסיכוזה" בתיאטרון חיפה, ובהצגה "בעלים ונשים" של וודי אלן בתיאטרון חיפה. ביולי 2016 החל לשחק בעיבוד למחזה "גלנגרי גלן רוס" שכתב דייוויד מאמט ועלה בתיאטרון חיפה. בשנת 2017 השתתף בסרט "אנטנה" של הבמאי אריק רוטשטיין, לצד גילה אלמגור, מיכאל אלוני, מיקי לאון ואחרים. ב-2017 שיחק בסדרה "כיפת ברזל", בתפקיד הרב ישראל מנשה, רבו של החייל גור אריה. ב-2018 השתתף בסרט הקולנוע "בית בגליל" ובסדרת הרשת "לא הכל ורוד" בתפקיד עמוס. ב-2019 שיחק בסרט האימה הישראלי "הגולם". גולן הצטרף לקאסט הגרסה האמריקאית של הסדרה "החממה" המופקת עבור נטפליקס, שנקראת "אקדמיית החממה" בה הוא מגלם את קרטר וודס, בן דמותו של גורי רשף, אותו גילם בגרסה הישראלית השחקן דני גבע. ב-2019 השתתף על במת תיאטרון חיפה בהצגה "אנשים טובים" בהשתתפותה של אסי לוי, ובבימויו של איציק ויינגרטן, על בסיס מחזהו של דייוויד לינדסי-אבייר. באותה שנה השתתף בהצגה "לשם ובחזרה", דרמה ישראלית בהשראת סיפורם של השבויים במצרים בתקופת מלחמת ההתשה. בפסטיבל תיאטרונטו עלה בשנת 2019 עם הצגת היחיד "תהליך תופס מקום", מחזה פרי עטו של אריק אביגדור, בן זוגה של רמה מסינגר, בה הוא משחק את סיפור היכרותם של בני הזוג והתמודדותם עם מחלת הסרטן בה לקתה מסינגר ועד מותה. בשנת 2020 שיחק גולן בסדרת הדרמה המשטרתית "מנאייכ", המשודרת בערוץ כאן 11, בתפקיד קצין היאחב"ל, סנ"צ איתן דויטש. בדצמבר 2021 החליף גולן את השחקן הראשי בהצגה "גאון בכלוב" בתיאטרון הקאמרי, אותו היה אמור לגלם השחקן עמוס תמם, אשר נעדר עקב הידבקות בנגיף הקורונה. גולן למד את התפקיד ועלה להצגה בתוך 24 שעות. בשנת 2023 שיחק גולן בסרט "הארוחה", בו משחק גולן באחד התפקידים הראשיים, הוא שיחק גם בסרט האמריקאי "ציפור לבנה: סיפור פלא" בתור מקס בלום, אביה של שרה, ילדה יהודייה שחיה בצרפת הכבושה במלחמת העולם השנייה. באותה השנה שיחק בסדרת הילדים והנוער "דרימארס" בערוץ זום למנויי הוט. באפריל 2024 שיחק במיני סדרה של נטפליקס על משה רבנו, "התורה כולה: סיפורו של משה" - בתפקיד אהרון הכהן - אחיו של משה. גולן נשוי, ואב לשתי בנות ובן. מתגוררים בתל אביב. הוא מגדיר את עצמו כאתאיסט.[דרוש מקור] ישי גולן, במיזם "אישים" לתיעוד היצירה הישראלית ישי גולן, במסד הנתונים הקולנועיים IMDb (באנגלית) ישי גולן, באתר "אידיבי", מאגר הידע העברי לקולנוע ישראלי ועולמי ישי גולן, באתר AllMovie (באנגלית) ישי גולן, במסד הנתונים הקולנועיים KinoPoisk (ברוסית) ישי גולן, בארכיון הבימה ישי גולן, באתר ארכיון הסרטים הישראלי בסינמטק ירושלים ישי גולן, באתר "הבמה" ביוגרפיה: ישי גולן, באתר ynet, 1 ביוני 2003 איריס אברמוביץ', אני, ישי גולן, באתר ynet, 16 ביוני 2010 ליה פן, "ישי גולן, תופיע בהיכל התרבות החדש באריאל?", באתר הארץ, 29 באוקטובר 2010 קיץ ברבנר, ‏ישי גולן מככב בנטפליקס ומדבר על "פוקסטרוט", פוליטיקה וריאליטי, באתר מעריב אונליין, 5 באוקטובר 2017 שמואל מוניץ, ‏מבחן הכתר: הסדרה שחוקרת את הפסיכולוגיה של רובוטים, בעיתון מקור ראשון, 5 ביולי 2020 אורון שמיר, עכבר העיר אונליין, ישי גולן: "אם אתה מתחרמן מהסרט, עשינו את עבודתנו כאמנים", באתר הארץ, 18 במאי 2012 ליה פן, "ישי גולן, תופיע בהיכל התרבות החדש באריאל?", באתר הארץ, 29 באוגוסט 2010 אלינור פוקס, ‏האמנים מתגייסים לצד המפלגות, באתר ‏מאקו‏, 7 בינואר 2013